I likhet med larvene til klesmøllen kan pelsmøllens larver fordøye keratin, de kan derfor livnære seg av hår og fjær. Det naturlige levestedet for denne arten er fuglereir og ulike pattedyrs bol, men den trives også godt der det holdes husdyr. Enkelte ganger kan larvene også finnes på dødt, vegetabilsk materiale, men dette er uvanlig. I likhet med mange andre ekte møll lever larven inne i et rør av silke som den har spunnet, og den forpupper seg også inne i dette. De voksne møllene flyr om sommeren og kan komme til lys.